Budapest 28. sz. Országgyűlési Egyéni Választókerületi
Választási Bizottság

Tárgy: 	dr. K.B.J. (lakcím) szám alatti lakos választási kifogása 

A Budapest 28. sz. Országgyűlési Egyéni Választókerületi Választási Bizottság a 
40/2010. (IV.22.) OEVB számú
határozatával dr. K.B.J. (lakcím) szám alatti lakos választási kifogása ügyében  5 igen, 0 nem szavazattal az alábbi határozatot hozta: 

A Választási Bizottság kifogásnak helyt ad, megállapítja a jogszabálysértés tényét. 

E határozat ellen annak meghozatalától számított 3, azaz három napon belül 2010. április 25-én (vasárnap) 16 óráig a Fővárosi Választási Bizottsághoz (1052 Budapest, V.ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. április 19-én dr. K.B.J. (lakcím) szám alatti lakos (e-mail: ) a Választási eljárásról szóló 1997. évi C. tv. (a továbbiakban: Ve) 77.§ (1) bekezdése alapján, a törvényes határidőn belül kifogást terjesztett elő a Ve. 42.§ (6) bekezdése szerint. A kifogáshoz csatolt 12 db fényképet is. 
A kifogásának indokolása szerint, az annak mellékletét képező 2010. április 17. napján készített fotó tanúsága szerint ismeretlen személyek gyakorlatilag végigjárták Kispest területét és az arra rendszeresített hirdetőtáblán elhelyezett FIDESZ-KDNP-s, valamint a JOBBIK-os plakátokat elfedve helyeztek el „Április 25-én újra Burány!” feliratú plakátokat. 
A Ve. 42. § (6) bekezdése kimondja, hogy „a plakátot úgy kell elhelyezni, hogy az ne fedje más jelölt vagy jelölőszervezet plakátját és károkozás nélkül eltávolítható legyen.„

A kifogás megvizsgálását követően az OEVB megállapította, hogy a kifogást a választási eljárásról szóló 1997. évi C. tv. 77.§ (2) bek. szerinti tartalommal nyújtotta be a kifogást tevő. 

A bizonyítékként becsatolt 12 db fénykép, illetve a kifogás benyújtója által 2010. április 20-án beadott, azt kiegészítő a fényképfelvételeket készítő és az őt kísérő személyek nyilatkozata alapján megállapítható, hogy a Ve. 42.§ (6) bekezdésébe ütköző jogsértés megtörtént. 

Tekintettel arra, hogy megállapítható a jogszabálysértés ténye, illetve bizonyítéka és a kifogás valamennyi törvényes feltételt tartalmaz, ezért a 28. sz. OEVB megállapítja a jogszabálysértés tényét. 

A határozat a Ve. 29.§ (1) bekezdésén, 29/B.§ (1)-(2) bekezdésén, 78.§ (1) bek. a./ pontján alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. április 22.

	Dr. Bizek Dezső sk.
a Bp. 28. sz. OEVB elnöke